作者：刘辰翁
词牌/韵律：莺啼序

paragraphs: 愁人更堪秋日，长似岁难度。
相携去、晼晚登高，高极正犯愁处。
常是恨、古人无计，看今人痴绝如许。
但东篱半醉，残灯自修菊谱。
归去来兮，怨调又苦。
有寒螀余赋。
湖山外、风笛阑干，胡床夜月谁据。
恨当时、青云跌宕，天路断、险艰如许。
便桥边，卖镜重圆，断肠无数。
是谁玉斧，惊堕团团，失上界楼宇。
甚天误、婵娟余误。
悔却初念，不合梦他，霓裳楚楚。
而今安在，枫林关塞，回头忆著神仙处，漫断魂飞过湖江去。
时时说与，地上群儿，青琐瑶台，阆风悬圃。
琵琶往往，凭鞍劝酒，千载能胡语。
叹自古、宫花薄命，汉月无情，战地难青，故人成土。
江南憔悴，荒村流落，伤心自失梨园部，渺空江、泪隔芦花雨。
相逢司马风流，湿尽青衫，欲归无路。